假山次葉師文韻
作者：薛季宣
朝代：宋

paragraphs: 大隠城居無世喧，疑星塵外非人間。
武都聊試五丁力，一笑天公爲解顔。
翠蘿散作麻姑髻，枕漱從宜長飯毳。
青山元自野人物，版築徒然飾東第。
無論千假須一真，坐對北山南起雲。
一丘一壑丈夫事，安在窮遊探古文。
平生樂處天其假，還視王公猶土苴。
它時買山歸敝廬，定須作屐隨高下。